**Catherine Grace Colemanová** (\* 14. december 1960, Charleston, Južná Karolína, USA) pôvodne odborník na chémiu letectva Spojených štátov, je od marca 1992 astronautkou NASA. Má za sebou dva krátkodobé kozmické lety v Space Shuttle a jeden dlhodobý pobyt na Medzinárodnej vesmírnej stanici (ISS) ako členka Expedícií 26 a 27 v trvaní 159 dní. Na Zem sa z poslednej misie vrátila 24. mája 2011.

Život
-----

### Mladosť

Narodila sa v Charlestone v Južnej Karolíne. Roku 1978 dokončila strednú školu vo Fairfaxe v Západnej Virgínii. Potom študovala chémiu na Massachusetts Institute of Technology, v roku 1983 tu získala titul bakalára. Roku 1983 bola prijatá k vojenskému letectvu, ale zatiaľ pokračovala v štúdiách na University of Massachusetts na ktorej roku 1991 dosiahla doktorský titul.

Až od roku 1988 slúžila v letectve na základni Wright-Patterson AFB. V tamojších laboratóriách sa podieľala na vývoji polymérov určených pre optické počítačové pamäte. Zúčastnila sa tiež analýz stavu povrchu platformy (angl. Long Duration Exposure Facility) ponechanej 6 rokov vo vesmíre.

### Astronaut

Zúčastnila sa 14. náboru astronautov NASA, uspela a 31. marca 1992 bola začlenená do oddielu astronautov NASA. V ročnom kurze všeobecnej kozmickej prípravy získala kvalifikáciu letového špecialistu raketoplánu Space Shuttle.

Po dokončení prípravy zastávala rôzne funkcie v NASA. Po prvýkrát do kozmu odštartovala 20. októbra 1995 na palube raketoplánu Columbia pri lete STS-73. Astronauti prevádzali experimenty v laboratóriu Spacelab, pristáli 5. novembra 1995 po 15 dňoch, 21 hodinách a 53 minútach pobytu vo vesmíre.

V dňoch 23.–28. júla 1999 pobývala vo vesmíre po druhýkrát. Let STS-93 raketoplánu Columbia trval 4 dní, 22 hodín a 17 minút. Hlavnou úlohou misie bolo vypustenie röntgenového teleskopu Chandra. Po splnení letového programu astronauti pristáli na myse Canaveral.

V januári 2008 bola menovaná náhradníčkou Nicole Stottovej v posádke Medzinárodnej vesmírnej stanice (ISS), Stottová vzlietla k ISS v auguste 2009. V júli 2008 bola súčasne zaradená do záložnej posádky Expedície 24 (štart v máji 2010) a hlavnej posádky Expedície 26 so štartom v novembri 2010. V septembri 2008 bolo jej menovanie oficiálne potvrdené.

15. decembra 2010 odštartovala v lodi Sojuz TMA-20 z kosmodromu Bajkonur spoločne s ruským veliteľom Dmitrijom Kondratievom a Talianom Paolo Nespolim. Po dvoch dňoch letu sa 17. decembra Sojuz spojil s Medzinárodnou vesmírnou stanicou. Na ISS zostala vo funkcii palubného inžiniera približne päť mesiacov v rámci Expedície 26 a 27. Návrat na Zem sa uskutočnil v rovnakom Sojuze a s rovnakým obsadením. 24. mája 2011 v 2:27 UTC modul bezpečne pristál v Kazachstane, 147 km východne od Džezkazganu.

Osobný život
------------

Catherine Colemanová je vydatá za umeleckého sklenára Josha Simpsona. Majú jedného syna.
Je aktívnou hudobníčkou na flautu, pričom niekoľko z nich si doviezla aj na ISS. Medzi nimi boli flauty od Paddyho Moloneyho z írskej kapely Chieftains, stará írska flauta od Matta Molloyho rovnako z Chieftains a flauta od Iana Andersona z Jethro Tull. 15. februára 2011 bola jej hra naživo prenášaná a vysielaná v National Public Radio.

12. apríla 2011 bola jej hra z ISS naživo prenášaná na koncert Jethro Tull v Rusku pri príležitosti 50. výročia Gagarinovho letu. Hrala duet spolu s Andersonom, ktorý ju doprevádzal na pódiu.

Referencie
----------

1. 1 2 3   *Biographical data. Scott J. Kelly* [online]. Houston: NASA, rev. 2008-09-01, [cit. 2009-10-20]. Dostupné online. (anglicky) – Oficiálna biografia NASA
2. 1 2  IVANOV, Ivan, a kol. *Космическая энциклопедия ASTROnote* [online]. Moskva: rev. 2009-10-13, [cit. 2009-10-20]. Kapitola Catherine Grace «Cody» Coleman. Dostupné online. (rusky)
3. ↑  HOLUB, Aleš. *MEK. Malá encyklopedie kosmonautiky* [online]. REV. 1997-02-27, [cit. 2009-10-20]. Kapitola STS-73 Co/F-18. [ďalej len Holub]. Dostupné online.
4. ↑  Holub. REV. 1999-08-03, [cit. 2009-10-20]. Kapitola STS-93 Co/F-26.
5. ↑  Пресс-служба Роскосмоса. *Предварительный план-график экспедиций на МКС и смен экипажа на кораблях «Союз» (с июня 2008г. по ноябрь 2010г.)* [online]. Moskva: Roskosmos, 2008-09-21, [cit. 2009-10-15]. Dostupné online. (rusky)
6. 1 2  HOLUB, Aleš. *MEK. Malá encyklopedie kosmonautiky* [online]. Praha: 2010-12-17, [cit. 2010-12-20]. Kapitola Sojuz TMA-20. Dostupné online.
7. ↑   *Flutes in Space: Astronaut Plays Aboard Space Station* [online]. NPR, [cit. 2011-02-17]. Dostupné online.
8. ↑   *Space flutes salute Yuri Gagarin* [online].. Dostupné online.
9. ↑   *Ian Anderson + Cady Coleman flute duet in space* [online].. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Catherine Colemanová**

Zdroj
-----

*Tento článok je čiastočný alebo úplný preklad článku Catherine Colemanová na českej Wikipédii.*

Autoritné údaje: * GND: 1245826379
* LCCN: no2021031358
* NK ČR: ntk20221150341
* VIAF: 158161634367310850001
* WorldCat: lccn-no2021031358